**Representantskapsmøte**

Dato: 24.11.2021

**Sak 07/21 Inntreden av Kragerø brannvesen i GBR**

Styrets forslag til vedtak:

1. Representantskapet vedtar vedlagte justerte selskapsavtale, gjeldende fra 1. januar 2022, og ber by- og kommunestyrene i eierkommunene om å gjøre det samme.
2. Representantskapet vedtar vedlagte justerte eierstrategi, gjeldende fra 1. januar 2022, og ber by- og kommunestyrene i eierkommunene om å gjøre det samme.

Bakgrunn for saken:

Representantskapet har gitt styret og administrasjonen i oppdrag å se på en mulig inntreden av Kragerø brannvesen i Grenland brann og redning IKS. Styret henvendte seg på bakgrunn av dette til administrasjonen i Kragerø kommune våren 2021. Kommunestyret i Kragerø vedtok i sitt møte 17. juni at de ønsker en inntreden med virkning fra 1. januar 2022.

Saksopplysninger:

Jf. selskapsavtalen § 9-3 om utvidelse kan nye kommuner opptas som medlemmer i Grenland brann og redning IKS. Dette krever at alle tilsluttede kommuner gir sitt samtykke, jf. IKS-loven. For at Kragerø kommune skal kunne tre inn i selskapet må det lages ny selskapsavtale og eierstrategi. Selskapsavtalen må vedtas likelydende i alle eierkommunene inkludert Kragerø.

Eierkommunene må delegere nødvendig myndighet etter brann- og eksplosjonsvernloven til selskapet. Dagens eierkommuner har delegert slik myndighet, Kragerø kommune må gjøre det samme så snart inntreden er vedtatt.

På bakgrunn av prosjektrapport og første utgave av selskapsavtalen for GBR IKS har eksisterende eierkommuner overført biler, utstyr, inventar, dataprogrammer etc. som kommunenes brannvesen disponerte ved etableringen vederlagsfritt til selskapet. Dette ble gjort i egne saker i by- og kommunestyrene i juni 2021. Tilsvarende vedtak må også fattes av kommunestyret i Kragerø i forbindelse med overgangen.

**Selskapsavtalen**

Vedlagte selskapsavtale er justert for å tilpasses til en ekstra eierkommune. I tillegg er det gjort noen nødvendige justeringer for å tilpasse avtalen til dagens praksis og hva man er kommet til enighet om gjennom første driftsår. De vesentligste endringene er som følger:

§ 2-3 Innskuddsplikt for deltakerne

* De to første kulepunktene i gjeldende selskapsavtale gjelder 2020. Disse er derfor tatt ut.
* Bestemmelser som angir beløp er tatt ut. Dette fordi tabellen som viser driftstilskudd i kroner var basert på regnskapstall fra 2017 og prosjektrapport fra 2019, samt at Kragerø kommune ikke var en del av disse tallene. Administrasjonen mener dessuten at punktet er ivaretatt gjennom følgende kulepunkt i eksisterende avtale:
  + *Eierkommunene yter et årlig driftstilskudd til selskapet til dekning av drifts- og investeringsutgifter i samsvar med selskapets vedtatte budsjett- og økonomiplan.  I driftstilskuddet er det medregnet et samlet 10 års investeringsbehov, indirekte kostnader, skjulte kostnader og lokaler. Forventede innsparingssynergier skal inngå som en del av selskapets økonomiplaner*
* Vi foreslår at kulepunkt under tas inn i avtalen for å sikre forutsigbarhet både for selskapet og eierkommunene. Dette er en presisering av tidligere tekst og bestemmelser fra eierstrategien.
  + *Driftstilskuddet reguleres årlig med kommunal deflator fra vedtatt statsbudsjett. Eventuelle andre endringer i driftstilskuddet skal fremmes som egen sak i eierkommunene før de innarbeides i selskapets budsjett og økonomiplan*.

§ 7-2 Etablering av fond

Som følge av tidligere vedtatt endring i § 2-3 om driftstilskudd til feiing og tilsyn (selvkost) er det nødvendig også å endre § 7-2, kulepunkt nummer 2 om etablering av selvkostfond. Dette fordi det ikke er anledning til å ha selvkostfond både i eierkommunene og i selskapet. Gammelt kulepunkt er tatt bort og erstattet med følgende:

* *Selskapet har ikke anledning til å bygge opp fond på selvkostområdet. For tjenester som selskapet yter etter selvkostprinsippet skal over/underskudd i årsregnskapet avregnes mot eierkommunene på første faktura etter at årsregnskapet er avlagt.*

§ 9-3 Utvidelse

Henvisning til § 2-2 om innskuddsplikt er tatt ut, som følge av at § 2-2 tidligere er endret til at deltakerne ikke har innskuddsplikt.

**Trygghetsavtaler**

Trygghetsavtaler er allerede vedtatt av alle by- og kommunestyrene, inkludert Kragerø.

**Eierstrategien**

Vedlagte eierstrategi er justert for å inkludere en ekstra deltaker. I tillegg er siste kulepunkt under punkt 3.2 om forutsigbar budsjettprosess tydeliggjort etter råd fra kommunerevisjonen. Dette fordi punktet var egnet til å skape uklarhet omkring budsjettprosessen, og fordi saken allerede er regulert i IKS-loven og selskapsavtalen som er overordnede dokumenter til eierstrategien.

Styrets vurdering:

Det er i løpet av høsten gjort en stor jobb med utredning av inntreden og hvordan dette praktisk kan skje i samarbeid mellom administrasjonen i GBR og Kragerø brannvesen. Det er stor positivitet knyttet til prosjektet fra begge sider, og det er lagt til rette for en prosess som gjør at Kragerø brannvesen kan være en del av GBR fra 1. januar 2022. Forutsetningene for dette er positivt vedtak om inntreden fra selskapets representantskap og alle eierkommunene.

Styrets anbefaling:

Styret anbefaler representantskapet å sende vedlagte justerte selskapsavtale og eierstrategi til eierkommunene for vedtak, slik at Kragerø brannvesen blir en del av Grenland brann og redning IKS fra 1. januar 2022.

Vedlegg:

Justert selskapsavtale for Grenland brann og redning IKS

Justert eierstrategi for Grenland brann og redning IKS